Diari Oficial de la Generalitat Valenciana


Sumari del DOGV 3606, del 18-10-1999 (1999/8791)

DECRET 182/1999, de 5 d'octubre, del Govern Valencià, pel qual crea el Centre de Desenvolupament Marítim de la Generalitat Valenciana i el Consell Assessor de Ports i Activitats Nàutiques de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1999/10/05/182/dof/vci/html**

### Dades del document

Número de DOGV
:   3606

Data del DOGV
:   18-10-1999

Secció del DOGV
:   I. DISPOSICIONS GENERALS

Número del document
:   1999/8791


Data del document
:   05-10-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

 Descriptors 

:   * Centre de Desenvolupament Marítim
    * instal·lació portuària
    * esport
    * mar
    * legislació

DECRET 182/1999, de 5 d'octubre, del Govern Valencià, pel qual crea el Centre de Desenvolupament Marítim de la Generalitat Valenciana i el Consell Assessor de Ports i Activitats Nàutiques de la Comunitat Valenciana. [1999/F8791]
  
Pel Decret 188/1996, de 18 d'octubre, del Govern Valencià, es va crear el Centre dels Esports del Mar de la Generalitat Valenciana amb l'objecte de gestionar les competències traspassades per l'estat a la Generalitat Valenciana sobre autorització de les escoles per als ensenyaments de vela, motonàutica i navegació d'esplai i les corresponents a l'autorització i obertura de centres, així com la realització i control d'exàmens per a l'accés a titulacions esportives subaquàtiques i l'expedició de títols esportius que habiliten per a l'exercici de totes aquestes activitats i la realització i control d'exàmens per a l'accés a les embarcacions d'esplai.
  
La Conselleria d'Obres Públiques, Urbanisme i Transports té atribuïdes entre altres les competències en matèria de planificació del sector portuari, explotació dels ports de la Generalitat Valenciana, prestació i ordenació dels serveis portuaris, així com la inspecció dels ports explotats en règim de concessió.
  
El conjunt de ports i instal·lacions portuàries de la Comunitat Valenciana, titularitat de la Generalitat Valenciana, constitueixen un dels principals actius del nostre territori des del punt de vista turístic, recreatiu i pesquer.
  
La potenciació d'aquest actiu exigeix una política integrada, orientada pels criteris de satisfacció de la demanda, rendibilitat, coordinació institucional i respecte al medi ambient.
  
En la consecució d'aquest objectiu juga un paper primordial el nou Pla de Ports i Instal·lacions Nauticoesportives, que s'impulsa des de la Conselleria d'Obres Públiques, Urbanisme i Transports.
  
La redacció d'aquest nou Pla de Ports i Instal·lacions Nauticoesportives s'ha d'emprendre sense desconéixer cap de les diferents perspectives que afecten els ports, des de l'òptica mediambiental, fins a la seua consideració com a element potenciador del turisme i suport de les activitats nauticoesportives i pesqueres.
  
Per tot això, a proposta del conseller d'Obres Públiques, Urbanisme i Transports, i després de la deliberació prèvia del Govern Valencià, en la reunió del dia 5 d'octubre de 1999,
  
DECRETE
  
Article 1
  
Es crea el Centre de Desenvolupament Marítim de la Generalitat Valenciana, dependent de la Conselleria d'Obres Públiques, Urbanisme i Transports.
  
Article 2
  
El Centre de Desenvolupament Marítim de la Generalitat Valenciana té com a objectius:
  
1. Exercir les competències de la Generalitat Valenciana en matèria d'ensenyaments i titulacions que habiliten per a la navegació d'esplai i les activitats esportives subaquàtiques.
  
2. Contribuir al disseny de l'oferta d'instal·lacions portuàries de la Comunitat Valenciana i la seua adequació, tant per a la pràctica de les activitats nàutiques esportives i recreatives com per a l'activitat pesquera.
  
3. Promoure i difondre la pràctica de les activitats esportives i recreatives relacionades amb el mar.
  
4. Impulsar la col·laboració de la Generalitat Valenciana amb tot tipus d'institucions, públiques i privades, per al millor compliment dels fins propis del centre.
  
Article 3
  
Per al compliment dels seus objectius, el Centre de Desenvolupament Marítim de la Generalitat Valenciana assumeix les funcions següents:
  
a) Autoritzar l'obertura de centres i escoles per als ensenyaments de vela, motonàutica, navegació d'esplai i activitats subaquàtiques.
  
b) Realitzar i controlar els exàmens per a l'accés a titulacions esportivosubaquàtiques i d'embarcacions d'esplai.
  
c) Expedir els títols esportius que habiliten per al desenvolupament de les activitats descrites.
  
d) Participar en la planificació de les instal·lacions portuàries competència de la Generalitat Valenciana.
  
e) Elaborar propostes sobre la gestió dels ports esportius i pesquers.
  
f) Dirigir i planificar l'oferta pública d'amarratges d'esplai i la gestió d'aquests.
  
g) Dirigir i coordinar l'explotació dels ports de competència de la Generalitat Valenciana.
  
h) Dirigir i coordinar les relacions amb els concessionaris de les instal·lacions esportives.
  
i) Coordinar les relacions amb els concessionaris de les instal·lacions pesqueres.
  
j) Promoure la formació i l'ensenyament en el sector portuari.
  
k) Potenciar les relacions amb les institucions vinculades amb tot el sector marítim.
  
l) Preparar un pla específic de difusió dels ensenyaments nauticoesportius.
  
m) Dissenyar una xarxa d'infraestructures per a la difusió dels esports nàutics.
  
Article 4
  
Al capdavant del Centre de Desenvolupament Marítim de la Generalitat Valenciana es nomenarà un director amb les característiques i condicions que es determinen per acord del Govern Valencià, que exercirà les competències executives d'aquest.
  
Article 5
  
1. Es crea el Consell Assessor de Ports i Activitats Nàutiques de la Comunitat Valenciana, com a òrgan col·legiat de participació i consulta dels usuaris, de les administracions i dels col·lectius interessats en la gestió dels ports de la Generalitat i en la pràctica i difusió de les activitats nàutiques esportives i recreatives.
  
2. El Consell Assessor de Ports i Activitats Nàutiques de la Comunitat Valenciana emetrà informe, a proposta del seu president, sobre totes aquelles matèries que siguen sotmeses a la seua consideració.
  
3. El Consell Assessor de Ports i Activitats Nàutiques de la Comunitat Valenciana tindrà la següent composició:
  
President: el conseller d'Obres Públiques, Urbanisme i Transports.
  
Vicepresident: el director del Centre de Desenvolupament Marítim de la Generalitat Valenciana.
  
Vocals:
  
- director general d'Obres Públiques, de la Conselleria d'Obres Públiques, Urbanisme i Transports.
  
- director general de l'Esport, de la Conselleria de Cultura, Educació i Ciència.
  
- director general de Planificació i Gestió del Medi, de la Conselleria de Medi Ambient.
  
- director general de Pesca i Comercialització Agrària, de la Conselleria d'Agricultura, Pesca i Alimentació.
  
- 1 representant de l'Agència Valenciana del Turisme.
  
- 3 representants designats per les autoritats portuàries d'Alacant, Castelló i València.
  
- 3 representants designats per les federacions esportives d'activitats subaquàtiques, motonàutica i vela de la Comunitat Valenciana, respectivament.
  
- 1 representant de l'Associació d'Escoles Nauticoesportives.
  
- 1 representant dels clubs nàutics de la Comunitat Valenciana.
  
- 1 representant dels usuaris dels amarratges públics de la Comunitat Valenciana.
  
Secretari: un funcionari de la Direcció General d'Obres Públiques, que actuarà amb veu però sense vot.
  
Article 6
  
S'afegeix un nou apartat a l'article 3 del Decret 85/1999, de 30 de juliol, del Govern Valencià, pel qual es va aprovar el Reglament Orgànic i Funcional de la Conselleria d'Obres Públiques, Urbanisme i Transports, que queda redactat de la següent forma:
  
«3. Sota la dependència directa del conseller estarà també el Centre de Desenvolupament Marítim de la Generalitat Valenciana».
  
Article 7
  
Es modifica l'apartat 4 de l'article 6 del Decret 85/1999, de 30 de juliol, del Govern Valencià, pel qual es va aprovar el Reglament Orgànic i Funcional de la Conselleria d'Obres Públiques, Urbanisme i Transports, que queda redactat de la següent forma:
  
«4. El Consell Assessor de Ports i Activitats Nàutiques de la Comunitat Valenciana és l'òrgan col·legiat de participació i consulta dels usuaris, de les administracions i dels col·lectius interessats en la gestió dels ports de la Generalitat i en la pràctica i difusió de les activitats nàutiques esportives i recreatives. La seua composició i funcions es regulen per la seua pròpia normativa».
  
Article 8
  
Es modifica l'article 20 del Decret 85/1999, de 30 de juliol, del Govern Valencià, pel qual es va aprovar el Reglament Orgànic i Funcional de la Conselleria d'Obres Públiques, Urbanisme i Transports, que queda redactat de la següent forma:
  
«Article 20
  
A la Divisió de Ports i Costes li correspon:
  
- La planificació del sector portuari competència de la Generalitat Valenciana, la redacció d'estudis, plans i projectes, i la direcció d'obres de nova infraestructura, així com la inspecció dels ports explotats en règim de concessió.
  
- La direcció tècnica de l'explotació dels ports de la Generalitat Valenciana, la prestació i ordenació dels serveis portuaris, la policia de zones de servei i la conservació i manteniment de la infraestructura i instal·lacions portuàries, el replantejament, reconeixement final i inspecció de les autoritzacions i concessions, tot això en coordinació amb el Centre de Desenvolupament Marítim de la Generalitat Valenciana.
  
- La liquidació i gestió de tarifes, cànons i taxes i el manteniment de la comptabilitat d'explotació. La tramitació i seguiment dels expedients de la Divisió de Ports i Costes i, en particular, els de concessió, autorització i sanció, amb elaboració de les propostes de resolució i informe dels recursos contra les resolucions del director general d'Obres Públiques. En tots els expedients relatius als ports haurà de constar l'informe del Centre de Desenvolupament Marítim de la Generalitat Valenciana.
  
La Divisió de Ports i Costes adequarà l'exercici de les seues competències al compliment de les funcions pròpies del Centre de Desenvolupament Marítim de la Generalitat Valenciana, d'acord amb el que s'estableix en la normativa específica d'aquest».
  
DISPOSICIÓ ADDICIONAL
  
El personal que presta serveis al Centre dels Esports del Mar de la Generalitat Valenciana passa a dependre del Centre de Desenvolupament Marítim de la Generalitat Valenciana, i queda adscrit a la Conselleria d'Obres Públiques, Urbanisme i Transports.
  
DISPOSICIÓ TRANSITÒRIA
  
El Centre de Desenvolupament Marítim de la Generalitat Valenciana assumirà la gestió dels expedients del Centre dels Esports del Mar de la Generalitat Valenciana que a l'entrada en vigor del present decret es troben en tramitació.
  
DISPOSICIÓ DEROGATÒRIA
  
Queden derogats el Decret 188/1996, de 18 d'octubre, del Govern Valencià, pel qual es va crear el Centre dels Esports del Mar de la Generalitat Valenciana, i l'Ordre de 21 de juny de 1994 de la Conselleria d'Obres Públiques, Urbanisme i Transports, reguladora del Consell Consultiu de Ports de la Generalitat Valenciana, així com les disposicions d'igual o inferior rang al present decret que s'oposen al que s'estableix en aquest.
  
DISPOSICIONS FINALS
  
Primera
  
Els consellers d'Obres Públiques, Urbanisme i Transports, d'Economia i Hisenda, i de Justícia i Administracions Públiques dictaran les disposicions necessàries per al desenvolupament del que s'estableix en el present decret.
  
Segona
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
València, 5 d'octubre de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO.
  
El conseller d'Obres Públiques, Urbanisme i Transports,


Còpia Permalink ELI